2018. gada Latvijas čempionāts šahā

**2018. gada Latvijas šaha čempionāts** - Latvijas šaha čempionāts vīriešiem un sievietēm, kas notika Rīgā no 30. aprīļa līdz 6. maijam 2018. gadā Latvijas Investīciju un attīstības aģentūras telpās (Pērses iela 2, 2. stāvs).

## Atlases sacensības
Čempionāta izspēles sistēma netika mainīta salīdzinājumā ar iepriekšējo gadu. Vīriešu čempionātā bija paredzēti daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla un reģionālo sacensību uzvarētāji kvalificējas finālam. Tāpat finālam kvalificējas Latvijas 2018. gada U18 zēnu čempionāta pirmo divu vietu ieguvēji un U16 zēnu čempionāta pirmās vietas ieguvējs, kā arī Latvijas 2018. gada senioru čempionāta pirmo divu vietu ieguvēji. Bez atlases vīriešu čempionāta finālā varēs piedalīties Latviju pārstāvoši šaha lielmeistari, starptautiskie meistari un FIDE meistari, kā arī Latvijas 2017. gada čempionāta pirmo desmit vietu ieguvēji. Sievietēm atlases sacensības nebija paredzētas, bet fināls notiks kā viens atsevišķs atvērta tipa turnīrs, kurā varēs piedalīties Latviju pārstāvošas šahistes ar vismaz I sporta klasi. Finālā sievietes aizvadīs septiņas kārtas, bet vīrieši – deviņas kārtas.

### Latvijas vīriešu čempionāta ceturtdaļfināls
No 5. līdz 9. janvārim Rīgas Šaha federācijas telpās (Maskavas iela 32/4, 2. stāvs) notika Latvijas 2018. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti, kam ir vismaz I sporta klase, un uz 2018. gada 1. janvāri nav Elo reitinga vai tas nepārsniedz 1900 punktus. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 47 dalībnieku konkurencē pirmo vietu ar 5½ punktiem dalīja Dāvids Pikšis un Miķelis Emīls Miķelsons, kuri abi turnīru aizvadīja bez zaudējumiem, taču par uzvarētāju tika atzīts Pikšis, jo viņam bija labāks papildu koeficients. Trešo vietu ar 5 punktiem dalīja uzreiz seši dalībnieki, bet papildu rādītāji trešajā vietā ierindoja Mārtiņu Ivbuli. Pirmo 10 vietu ieguvēji nodrošināja vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2018. gada vīriešu čempionāta finālā ieguva:
# 1.-3. vietu ieguvēji, ja turnīrā piedalījās vismaz 30 dalībnieki;
# 1.-2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2018. gada vīriešu čempionāta pusfinālā ieguva:
# 4.-6. vietu ieguvēji, ja turnīrā piedalījās vismaz 30 dalībnieki;
# 3.-4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Kurzemes reģionālā atlase
No 20. līdz 21. janvārim Liepājas kompleksās sporta skolas šaha nodaļas klubā (Rīgas iela 8) notika Latvijas 2018. gada vīriešu čempionāta Kurzemes reģionālās atlases turnīrs, kurā piedalījās šahisti no Liepājas, Kuldīgas un Ventspils. Tas risinājās pēc Šveices sistēmas 7 kārtās ar apdomas laiku 40 minūtes visai partijai plus 15 sekundes par katru izdarīto gājienu. 16 dalībnieku konkurencē uzvaru ar 6½ punktiem izcīnīja Ivars Bērziņš, otrais ar 5½ punktiem bija Jānis Isakovs, bet trešajā vietā palika Arturs Feldmanis ar 5 punktiem. Pirmo divu vietu ieguvēji nodrošināja vietu čempionāta finālā.

#### Vidzemes reģionālā atlase
No 23. līdz 25. februārim Siguldā viesnīcas "Sigulda" konferenču zālē (Pils iela 6) notika Latvijas 2018. gada vīriešu čempionāta Vidzemes reģionālās atlases turnīrs, kuru organizēja Siguldas šaha klubs sadarbībā ar Latvijas šaha federāciju, Rīgas šaha federāciju un Siguldas novada pašvaldību. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. Turnīrā piedalījās 17 šahisti no Siguldas, Rīgas, Ogres, Cēsīm, Mālpils, Rūjienas un Lielvārdes. Pārliecinošu uzvaru ar 6 punktiem izcīnīja Konstantīns Gudovskis. Otro vietu ieguva Gints Rasa, kurš pēc papildu koeficienta apsteidza Lindu Krūmiņu - abiem bija pa 5 punktiem. Pirmo divu vietu ieguvēji nodrošināja vietu čempionāta finālā.

#### Zemgales reģionālā atlase
No 17. līdz 18. martam Jelgavas Tehnoloģiju vidusskolas telpās (Meiju ceļš 9) notika Latvijas 2018. gada vīriešu čempionāta Zemgales reģionālās atlases turnīrs, kurā piedalījās šahisti no Jelgavas, Kalnciema, Saldus, Bauskas, Rīgas un Kokneses. Tas risinājās pēc Šveices sistēmas 7 kārtās ar apdomas laiku 40 minūtes visai partijai plus 15 sekundes par katru izdarīto gājienu. 22 dalībnieku konkurencē pirmo vietu ar 6 punktiem izcīnīja Dmitrijs Pogrebnojs, bet otrais ar 5½ punktiem finišēja Ojārs Pētersons. Trešo un ceturto vietu ar 5 punktiem dalīja Pēteris Breikšs (labāks papildu koeficients) un Eduards Salenieks. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Latgales reģionālā atlase
No 23. līdz 25. martam Daugavpils pilsētas šaha-dambretes klubā (Raiņa ielā 69) notika Latgales novada 2018. gada atklātais čempionāts šahā, kas vienlaicīgi bija Latvijas vīriešu čempionāta Latgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 12 dalībnieku konkurencē, kuri visi pārstāvēja Daugavpili, uzvaru ar 6½ punktiem izcīnīja Arvīds Andrejevs, bet otrais ar 5½ punktiem palika Pavels Besedins. Pirmās vietas ieguvējs nodrošināja sev vietu čempionāta finālā.

### Latvijas 2018. gada senioru čempionāts
No 10. līdz 11. martam Jūrmalas viesnīcā "Pegasa pils" (Jūras ielā 60) notika Latvijas 2018. gada senioru čempionāts. Tas risinājās pēc Šveices sistēmas 7 kārtās ar apdomas laiku 25 minūtes visai partijai plus 15 sekundes par katru izdarīto gājienu. Čempionātā varēja piedalīties visi Latvijas šahisti ar ne zemāku kā I sporta klasi, kas dzimuši līdz 1969. gada 1. janvārim. 54 dalībnieku konkurencē pirmo vietu ar 6 punktiem izcīnīja FIDE meistars Āris Ozoliņš. Otro vietu pēc papildu rādītājiem ieņēma Maigonis Avotiņš, bet trešais palika Vitauts Boreišis. Abiem bija pa 5½ punktiem. Divu pirmo vietu ieguvēji iekļuva Latvijas 2018. gada šaha čempionāta finālā.

### Latvijas 2018. gada jauniešu čempionāta fināli
No 12. līdz 16. martam 76 meitenes Rīgas Klasiskajā ģimnāzijā (Purvciema ielā 38) vecuma grupās no U8 līdz U18 un 50 zēni Rīgas Šaha skolā (Pērnavas iela 10) vecuma grupās no U10 līdz U18 sacentās Latvijas jauniešu čempionātu finālos. Apdomas laiks vecāko grupu turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 10 dalībnieku konkurencē jau kārtu pirms turnīra beigām uzvaru nodrošināja Iļja Semjonovs, kas izcīnīja 7½ punktus no 9 iespējamiem un ieguva tiesības piedalīties Latvijas čempionāta finālā. U18 zēnu grupā 10 dalībnieku konkurencē par uzvarētāju ar 7½ punktiem no 9 iespējamiem kļuva Fjodors Poļakovs. Otro vietu pēc papildu rādītājiem ieņēma Pjotrs Koļasa ar 6 punktiem, bet trešais ar tikpat punktiem bija Klāvs Stabulnieks. Abi uzvarētāji ieguva tiesības piedalīties Latvijas čempionāta finālā.

### Latvijas vīriešu čempionāta pusfināls
No 29. marta līdz 2. aprīlim Rīgas Šaha federācijas telpās (Maskavas iela 32/4, 2. stāvs) notika Latvijas vīriešu čempionāta pusfināls. Tas risinājās pēc Šveices sistēmas 7 kārtās ar apdomas laiku 90 minūtes visai partijai plus 30 sekundes par katru izdarīto gājienu. Turnīrā varēja piedalīties Latvijas šaha federāciju pārstāvoši šahisti ar Elo reitingu uz 2018. gada 1. janvāri virs 1900 punktiem, kā arī saskaņā ar Latvijas čempionāta ceturtdaļfināla, reģionālo atlases turnīru un Latvijas jauniešu čempionāta nolikumiem turnīram kvalificējušies dalībnieki. 33 dalībnieku konkurencē ar 6 punktiem pirmo vietu izcīnīja Kristaps Kretainis. Otrajā vietā ar 5½ punktiem ierindojās Vadims Boļšakovs. Trešo un ceturto vietu ar 5 punktiem dalīja Aleksandrs Brikers, kurš bija labāks pēc papildu koeficienta, un Klāvs Stabulnieks. Pirmo 10 vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Vīriešu finālā bija paredzētas 9 kārtas, bet sievietēm - 7 kārtas. Vīriešu turnīrā piedalījās 34 dalībnieki, bet sievietēm bija 24 dalībnieces. Vīriešu turnīrā piedalījās 3 lielmeistari (GM), 4 starptautiskie meistari (IM) un 6 FIDE meistari (FM), bet sievietēm - 1 lielmeistare (WGM) un 3 FIDE meistares (WFM).

### Vīrieši
* 1. kārta - Vīriešu čempionātā par reālākajiem pretendentiem uz uzvaru tika uzskatīti lielmeistari Arturs Neikšāns un Ņikita Meškovs, tomēr jau pirmajā kārtā Ņikita Meškovs neuzvarēja nacionālo meistaru Igoru Smorodinski, tāpat arī iepriekšējā gada čempions Arturs Bernotas dalīja punktu ar Fjodoru Poļakovu.
* 2. kārta - Savas otrās uzvaras izcīnīja starptautiskie lielmeistari Arturs Neikšāns, Ilmārs Starostīts, starptautiskais meistars Rolands Bērziņš un Ēriks Mieriņš, kuri ar 2 punktiem kļuva par līderiem.
* 3. kārta - Līderu savstarpējās spēlēs Arturs Neikšāns ar melnajiem pieveica Rolandu Bērziņu un kļuva par vienīgo līderi. Aiz viņa ar 2½ punktiem sekoja Ilmārs Starostīts, Matīss Mustaps, Ēriks Mieriņš un Ņikita Meškovs.
* 4. kārta - Līderu partijās Matīss Mustaps taktiskos sarežģījumos bija pārāks par Arturu Neikšānu un ar 3½ punktiem kļuva par vienīgo līderi. Pēc asas cīņas neizšķirti beidzās lielmeistaru duelis starp Ilmāru Starostītu un Ņikitu Meškovu, un viņi abi kopā ar Arturu Neikšānu, Rolandu Bērziņu, Ēriku Mieriņu, Edgaru Stepiņu un Vladimiru Svešņikovu dalīja 2.-8. vietu ar 3 punktiem.
* 5. kārta - Pirmos zaudējumus cieta Matīss Mustaps, kas sarežģītā galotnē piekāpās Ņikitam Meškovam, un Ēriks Mieriņš, kuru pieveica Arturs Neikšāns. Abi lielmeistari kļuva par līderiem ar 4 punktiem, bet no viņiem par puspunktu atpalika uzreiz septiņi dalībnieki.
* 6. kārta - Lielmeistari Ņikita Meškovs un Arturs Neikšāns savstarpējā partijā ātri vienojās par neizšķirtu, un viņus panāca Ilmārs Starostīts, kas uzvarēja Vladimiru Svešņikovu, un Edgars Stepiņš, kas uzvarēja Iļju Semjonovu. Līderu kvartetam bija pa 4½ punktiem.
* 7. kārta - Par turnīra vienīgo līderi ar 5½ punktiem kļuva Ņikita Meškovs pēc uzvaras pār Edgaru Stepiņu, kamēr Arturs Neikšāns vienojās par neizšķirtu ar Ilmāru Starostītu un atpalika no līdera par puspunktu. 
* 8. kārta - Ņikita Meškovs ātri vienojās par neizšķirtu ar Oļegu Krivonosovu, tāpat beidzās Artura Neikšāna un Vitālija Samoļina, kā arī Matīsa Mustapa un Ilmāra Starostīta partijas. Stāvoklis turnīrā pirms pēdējās kārtas: 1. Ņikita Meškovs - 6 punkti, 2. Ilmārs Starostīts, 3. Arturs Neikšāns, 4. Vladimirs Svešņikovs - visiem pa 5½ punktiem, aiz viņiem sekoja vēl septiņi dalībnieki ar 5 punktiem.
* 9. kārta - Pēdējā kārtā Ņikita Meškovs uzvarēja Vladmiru Svešņikovu un nodrošināja sev pirmo vietu ar 7 punktiem. Arturs Neikšāns ar melnajiem bija pārāks par Igoru Smorodinski un ierindojās otrajā vietā ar 6½ punktiem. Trešo vietu ar 6 punktiem dalīja Ilmārs Starostīts, Oļegs Krivonosovs, Vitālijs Samoļins un Ēriks Mieriņš. Papildu koeficients šoreiz bronzu deva Ilmāram Starostītam.

## Latvijas vīriešu šaha čempionāta turnīra tabula
:

### Sievietes
* 1. kārta - Sieviešu čempionātā abas reitinga favorītes - lielmeistare Laura Rogule un iepriekšējā čempionāta uzvarētāja FIDE meistare Lindu Krūmiņu startēja ar pārliecinošām uzvarām.
* 2. kārta - Savas otrās uzvaras guva Laura Rogule, Līga Ungure, Jana Mailsa un Margarita Parhomenko (pieveica Lindu Krūmiņu), un izveidoja līderu kvartetu.
* 3. kārta - Līderu savstarpējās cīņas beidzās neizšķirti: Līga Ungure nespēja realizēt atklātnes pārsvaru pret Janu Mailsu, bet Margarita Parhomenko un Laura Rogule sadalīja punktu pēc taktiskiem sarežģījumiem bagātas partijas. Pēc uzvaras pār Agniju Zemzari vadošajam kvartetam pievienojās arī Elizabete Limanovska, un pēc 3. kārtas nu jau piecām līderēm bija 2½ punkti.
* 4. kārta - Līderu cīņas šajā kārtā bija rezultatīvas: Laura Rogule apspēlēja Janu Mailsu, Elizabete Limanovska - Līgu Unguri, bet Margarita Parhomenko - Madaru Golstu. Trim uzvarētājām bija pa pa 3½ punktiem, no viņām pa puspunktu atpalika Linda Krūmiņa un Zinaida Osobskaja.
* 5. kārta - Laura Rogule jau pēc atklātnes rupji kļūdījās pret Elizabeti Limanovsku un zaudēja figūru un līdz ar to arī partiju. Margarita Parhomenko un Linda Krūmiņa savas pretinieces uzvarēja. Turnīra vadībā nostājās Margarita Parhomenko un Elizabete Limanovska ar 4½ punktiem, no viņām par puspunktu atpalika Linda Krūmiņa, bet tikai ceturtajā vietā bija Laura Rogule ar 3½ punktiem. 
* 6. kārta - Līderu cīņa nenoskaidroja uzvarētāju - Margarita Parhomenko un Elizabete Limanovska dalīja punktu uz pusēm, bet Laura Rogule ar baltajiem sagrāva Lindu Krūmiņu. Stāvoklis turnīrā pirms pēdējās kārtas: 1. Elizabete Limanovska, 2. Margarita Parhomenko - abām pa 5 punktiem, 3. Laura Rogule - 4½ punkti, 4. Jana Mailsa, 5. Linda Krūmiņa, 6. Stefanija Dombrovska, 7. Nellija Maklakova - visām pa 4 punktiem.
* 7. kārta - Pēdējā kārtā abas līderes guva pārliecinošas uzvaras - Elizabete Limanovska pret Stefaniju Dombrovsku, bet Margarita Parhomenko pret Janu Mailsu - un finišēja ar 6 punktiem. Labāks papildu koeficients bija Elizabetei Limanovskai, kura pirmo reizi kļuva par Latvijas čempioni šahā. Trešo un ceturto vietu dalīja Laura Rogule un Linda Krūmiņa ar 5 punktiem, bet labāks papildu koeficients bija lielmeistarei.

## Latvijas sieviešu šaha čempionāta turnīra tabula
:

## Atsauces

## Ārējās saites
*  2018. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2018. gada vīriešu čempionāta Kurzemes reģionālā atlase vietnē chess-results.com
*  Latvijas 2018. gada vīriešu čempionāta Vidzemes reģionālā atlase vietnē chess-results.com
*  Latvijas 2018. gada vīriešu čempionāta Zemgales reģionālā atlase vietnē chess-results.com
*  Latvijas 2018. gada vīriešu čempionāta Latgales reģionālā atlase vietnē chess-results.com
*  Latvijas 2018. gada senioru čempionāts vietnē chess-results.com
*  Latvijas jauniešu 2018. gada čempionāta fināls U16 zēnu grupā vietnē chess-results.com
*  Latvijas jauniešu 2018. gada čempionāta fināls U18 zēnu grupā vietnē chess-results.com
*  2018. gada Latvijas vīriešu šaha čempionāta pusfināls vietnē chess-results.com
*  2018. gada Latvijas vīriešu šaha čempionāts vietnē chess-results.com
*  2018. gada Latvijas sieviešu šaha čempionāts vietnē chess-results.com